Google Chrome

Google Chrome je freeware webový prehliadač vyvíjaný spoločnosťou Google. Bol založený na open-source vykresľovacom jadre WebKit, avšak od verzie 28 je založený na jeho forku Blink.

V desktopovej verzii ponúka štandardné funkcie (zmenu veľkosti písma, záložky (bookmarks), správu hesiel, podporu viacerých jazykov, kódových sád vrátane UTF-8, jednoduchú JavaScriptovú konzolu a prieskumník DOM štruktúry a ďalšie). Prehliadač podporuje anonymný režim (Inkognito), v ktorom nezanecháva stopy v histórii prehliadania, neukladá údaje zadané do formulárov ani súbory cookies. Prehliadač je úzko prepojený na Internetový obchod Chrome, z ktorého je ho možné rozširovať o motívy vzhľadu, rozšírenia a pod.

Na prelome apríla a mája 2012 prekonal v obľúbenosti Internet Explorer a stal sa tak globálne najpoužívanejším internetovým prehliadačom. V júni 2020 mal podľa odhadov StatCounteru podiel 65,89% medzi všetkými webovými prehliadačmi na trhu (počítače, tablety, mobily a konzoly).

História 

Prvá oficiálna beta verzia pre systém Microsoft Windows bola vydaná v anglickej verzii 2. septembra 2008 a o 18 dní nasledovalo vydanie 43 jazykových mutácií vrátane slovenčiny. Pre platformy OS X a Linux je dostupný od decembra 2009.

 Chrome 1 – (11. december 2008) – prvá stabilná verzia. Ešte v tom istom mesiaci sa Google Chrome dostal na piate miesto v používaní, po Internet Exploreri, Mozille Firefox, Opere a  Safari.
 Chrome 2 – (24. máj 2009) – pribudla funkcia celoobrazovkového režimu, automatické vyplňovanie údajov vo formulároch, zrýchlenie JavaScriptu o 30 % oproti verzii  1.
 Chrome 3 – (12. október 2009) – podpora skinov (zmena vzhľadu prehliadača).
 Chrome 4 – (25. január 2010) – pridal funkciu automatického prekladu stránok v cudzom jazyku a synchronizáciu záložiek. V teste Acid3 Google Chrome 4 dosiahol hodnotenie 100/100, čím sa vyrovnal napríklad prehliadaču Opera. Medzi ďalšie novinky patrila implementácia nových funkcií HTML 5 a podpora podobných doplnkov, aké sú známe napríklad z prehliadača Mozilla Firefox.
 Chrome 5 – (21. máj 2010) – synchronizácia nastavení a tém, podpora geolokácie, možnosť spustiť rozšírenia aj v režime inkognito, manuálny preklad stránok, možnosť zakazovať jednotlivé pluginy. Chrome si pamätá zvolené zväčšenie zobrazenia pre každú doménu, vie odstraňovať jednotlivé položky histórie, obsahuje nového správcu obľúbených položiek a má novo integrovaný modul Adobe Flash.
 Chrome 6 – (2. september 2010) – prepracované grafické prostredie, podpora formátu WebM, integrácia modulu PDF, skrytie reťazca http:// v adresnom riadku.
 Chrome 7 – (21. október 2010) – cloudová tlač.
 Chrome 8 – (2. december 2010)
 Chrome 9 – (3. február 2011) – podpora 3D grafiky (WebGL), dynamické vyhľadávanie.
 Chrome 10 – (8. marec 2011) – oddelenie grafických procesov (sandbox), rozhranie pre prihlásenie k Google Cloud Print.
 Chrome 11 – (27. apríl 2011)
 Chrome 12 – (7. jún 2011) – akcelerácia vykresľovania 3D efektov CSS.
 Chrome 13 – (2. august 2011) – funkcia Instant Pages (inteligentné vyhľadávanie na webe).
 Chrome 14 – (16. september 2011)
 Chrome 15 – (25. október 2011) – vylepšená „nová karta“.
 Chrome 16 – (13. december 2011)
 Chrome 17 – (8. február 2012) – podpora skriptovacieho enginu Java V8. Nová funkcia ochrany proti phishingu a malware.
 Chrome 18 – (28. marec 2012)
 Chrome 19 – (15. máj 2012) – možnosť synchronizácie otvorených kariet, vylepšený dizajn stránky „Nastavenia“.
 Chrome 20 – (26. jún 2012)
 Chrome 21 – (31. júl 2012) – podpora vysokého rozlíšenia obrazovky, getUserMedia API (komunikácia v prehliadači cez internet bez použitia pluginu), podpora Metra.
 Chrome 22 – (25. september 2012)
 Chrome 23 – (6. november 2012) – podpora Do Not Track, hardvérová akcelerácia videa, správa oprávnenia pre jednotlivé webové stránky.
 Chrome 24 – (10. január 2013) – podpora MathML.
 Chrome 25 – (21. február 2013) – podpora rozpoznania reči, deaktivácia podpory tichej inštalácie rozšírenia.
 Chrome 26 – (26. marec 2013) – vylepšené možnosti nastavenia kontroly pravopisu, možnosť vytvorenia zástupcov pre viac používateľov.
 Chrome 27 – (21. máj 2013)
 Chrome 28 – (9. júl 2013) – prechod z vykresľovacieho jadra WebKit na Blink.
 Chrome 29 – (20. august 2013) – pridané resetovacie tlačidlo v nastaveniach, vylepšený omnibox.
 Chrome 30 – (1. október 2013) – vyhľadávanie pomocou obrázkov.
 Chrome 31 – (12. november 2013)
 Chrome 32 – (14. január 2014) – dostal novinku v podobe indikácie prehrávania zvuku na stránke v paneli, zobrazenie stavovej ikony spustenej webkamery a aktívneho prenosu do Chromecastu a teda vzdialeného displeja. Vo Windows 8 možná zmena grafického prostredia prehliadača na dizajn systému Chrome OS a zavedenie lokálnych účtov (nie je nutné zadávať heslo pri prihlásení ku Gmailu).
 Chrome 33 – (20. február 2014)
 Chrome 34 – (8. apríl 2014) – upravený vzhľad režimu pre rozhranie Windows 8, podpora atribútu srcset (odteraz je možné používateľom doručovať rôzne veľkosti obrázkov v závislosti od typu zariadenia a rozlíšenia displeja).
 Chrome 35 – (20. máj 2014)
 Chrome 36 – (16. júl 2014) – získal nový dizajn v režime inkognito, vylepšený systém notifikácií, doplnenie informácií k obnove po páde a v neposlednom rade aj spúšťač Chrome aplikácií pre Linux.
 Chrome 37 – (26. august 2014) – funkcia DirectWrite pre lepšie vykresľovanie písiem a 64-bitová podpora pre Windows.
 Chrome 38 – (7. október 2014)
 Chrome 39 – (18. november 2014) – získal okrem vylepšenia stability a rozšírenia apps/API aj 64-bitovú podporu pre Mac.
 Chrome 40 – (21. január 2015) – hlavne oprava chýb a upravená oznamovacia oblasť pre Windows a Linux.
 Chrome 41 – (3. marec 2015)  
 Chrome 42 – (14. apríl 2015)
 Chrome 43 – (19. máj 2015)
Chrome 68 – (24. júl 2018) – Stránky, ktoré nepoužívajú zabezpečený protokol HTTPS, sú od verzie 68 označované za „Nezabezpečené“.
Chrome 69 – (4. september 2018) – Pri príležitosti 10. výročia prehliadaču dostal Google Chrome nový dizajn v súlade s Material Designom. Zmenu dizajnu dostali aj verzie pre operačné systémy Android a iOS. Zabezpečené stránky používajúce HTTPS už nebudú označované za bezpečné, keďže ide už o akýsi štandard. Na stránky využívajúce nezabezpečený protokol HTTP však bude Chrome upozorňovať naďalej. Okrem iného sa dočkala malej zmeny aj zabudovaná hra s dinosaurom – pri príležitosti jubilea Chromu je v hre torta a T-Rex má párty klobúk. Hra však fungovala len počas septembra.
Chrome 70 – (16. október 2018) – Google pokračuje v preferencii zabezpečeného protokolu HTTPS,  ktorý je už považovaný za štandard. Weby používajúce nezabezpečený protokol sa aj vo vyhľadávaní budú zobrazovať nižšie. Kvôli kontrole bezpečnosti webovej stránky pri formulároch na platby sa celoobrazovkový režim prepne na bežný, aby si používateľ mohol skontrolovať, či je stránka zabezpečená. Na macOS umožní používať Touch ID pri prihlasovaní sa na web.

Funkcie

Zabezpečenie 
Chrome pravidelne načítava aktualizácie z dvoch čiernych listín (blacklist). Jedna je určená pre phishing útoky a druhá pre malware. Keď sa užívateľ pokúša navštíviť škodlivú stránku uvedenú v blacklist, prehliadač ho na to upozorní. Služba je k dispozícii všetkým vývojárom pomocou verejného rozhrania Google Safe Browsing API. Pri zaradení na blacklist Google kontaktuje majiteľov webových stránok pridaných na blacklist, pretože o existencii malware nemusia vedieť.

Od verzie Chrome 17 prehliadač ponúka vlastnú funkciu ochrany proti phishingu a malwaru, ale stále je čo vylepšovať. V teste NNS labs z 31. marca 2014 skončil Chrome tretí (70,7 %), ako druhý sa umiestnil čínsky Liebau (Cheetah) (85,1 %) a  na prvom mieste skončil Internet Explorer (99,9 %).

Chrome zvyčajne vytvorí pre každú kartu () samostatný proces, čím efektívne od seba jednotlivé panely (karty) izoluje a môže tiež zabrániť malwaru, aby sa do systému nainštaloval. Celý model alokácie procesov je však zložitejší. Uplatňujúc princíp najnižšieho privilégia je každý proces zbavený maxima zo svojich oprávnení. Môže využívať procesor pre výpočty, ale nemôže zapisovať alebo čítať súbory z  citlivých oblastí, ako sú napríklad dokumenty a plocha – čo je obdoba „Chráneného režimu“ v prehliadači Internet Explorer v systéme Windows Vista a  Windows 7. Sandbox Team, ktorý túto vlastnosť naprogramoval, vytvoril pomocou špecifických funkcií systému obdobu väzenia, z ktorého sa izolovaný proces nedostane. Škodlivý softvér bežiaci v jednom paneli potom nie je schopný zistiť čísla kreditných kariet vložených v inom paneli, komunikovať so vstupmi myši, zabezpečiť spustenie programu pri štarte systému a bude ukončený po zatvorení panela. Táto vlastnosť vytvára vo vnútri systému viacúrovňový bezpečnostný model s dvoma úrovňami: užívateľ a  sandbox. Sandbox môže reagovať len na výzvy používateľa. V Linuxe je pre sandboxing používaný režim seccomp.

Pluginy, ako je Adobe Flash Player, nie sú typicky štandardizované a nemôžu byť umiestnené do sandboxu  ako panely. Často musia bežať na úrovni alebo dokonca nad úrovňou zabezpečenia samotného prehliadača. Pre zníženie možnosti úspechu útoku cez plugin sú pluginy spúšťané v  oddelených procesoch, ktoré komunikujú s vykresľovacím jadrom a to potom beží s veľmi nízkymi oprávneniami vo vlastnom procese pre každý panel zvlášť. Pluginy budú musieť byť upravené pre prevádzku v rámci tejto softvérovej architektúry v nadväznosti na vyššie spomínaný princíp najnižšieho privilégia.

Anonymný režim prehliadania - Inkognito 
Funkcia s názvom „anonymný režim prehliadania“ v Chrome nazvaná "Inkognito" bráni prehliadaču v ukladaní akýchkoľvek informácií o histórii, cookies z navštívených stránok a údajov zadaných do formulárov (napr. heslá).   Spúšťa sa buď z menu alebo stlačením kláves Ctrl + Shift + N. Novo otvorené okno s novou kartou je graficky odlíšené čiernou farbou a obsahuje popis tohto režimu (s upozornením, že aktivitu prehliadača aj v tomto prípade môžu registrovať navštívené weby, zamestnávateľ alebo škola a poskytovateľ internetu).

Režim Inkognito je podobný súkromnému prehliadaniu v programe Internet Explorer 8 (a novší) nazývaného InPrivate (skratka Ctrl + Shift + P), Mozilla Firefox 3.5 (a novšia), Opere 10.5 (a novšia) a Safari.

Pluginy 
Podpora Javy je k dispozícii v Chrome s Java 6 Update 12 a vyššej. Podpora Javy pod Mac OS X bola poskytnutá aktualizáciou Javy vydanou 18. mája 2010.

Spočiatku Chrome podporoval všetky pluginy NPAPI (Netscape Plugin Application Programming Interface) od verzie 35 po verziu 45, kedy ich podporu ukončil (napríklad Adobe Flash Player). Naďalej podporuje len Pepper Plugin API (PPAPI). Pluginy NPAPI však v prehliadači, ak to umožňuje výrobca, naďalej fungujú, napríklad Java, ale nepodporujú  vkladanie ovládacích prvkov ActiveX.

30. marca 2010 Google oznámil, že najnovšia verzia Chrome zahŕňa plugin Adobe Flash ako súčasť prehliadača, takže nie je nutné ho sťahovať a inštalovať samostatne. Flash bol aktualizovaný zároveň s aktualizáciami Chrome.

Po tom, čo v roku 2016 bol na Pwn2Own objavený značný počet bezpečnostných dier v Chrome, z ktorých dve spôsoboval Adobe Flash Player, bol je vstavaný Adobe Flash Player v Chrome štandardne deaktivovaný od septembra 2016 . Možno aj preto, že Adobe Flash bol jediným komponentom Chrome, ktorá nebol open-source.

Povoliť, zakázať, či overiť aktualizáciu plugin je možné po zadaní chrome://plugins do adresového riadku prehliadača.

Motívy 
Od verzie Chrome 3.0 môžu používatelia inštalovať motívy (ang. skins) pre zmenu vzhľadu prehliadača. Mnoho voľných motívov tretích strán je k dispozícii v online galérii Internetového obchodu Chrome.

Rozšírenia 
Od verzie Chrome 4 sú oficiálne k dispozícii rozšírenia prehliadača. Ide o programy, ktoré rozširujú možnosti prehliadača. Ide napríklad o rôzne tlačidlá pre nastavenie, programy na blokovanie reklám a Flashu, RSS čítačky a predpovede počasia.

Spočiatku bolo možné tieto programy inštalovať aj z iných zdrojov, ako z oficiálneho Internetového obchodu Chrome, dnes hlavne kvôli bezpečnosti (od 27. mája 2014 pre užívateľov Windows), je možné inštalovať tieto programy len z oficiálneho Internetového obchodu Chrome. Ak bolo predtým nainštalované rozšírenie z iného zdroja Chrome ho zakáže a označí ako: Nepochádza z Internetového obchodu Chrome.

Experimentálne funkcie 
Sú to skryté nastavenia prehliadača. Možno nimi povoliť alebo zakázať napríklad 3D akceleráciu, úpravu dotyku, ukladanie stránok vo formáte MHTML a mnoho iného. Tieto funkcie sú však občas nestabilné a môžu zapríčiniť pád prehliadača alebo vymazanie údajov, preto sa odporúča ich použitie len skúseným používateľom.

Je možné ich nájsť po zadaní chrome://flags do adresového riadku prehliadača.

Automatický preklad stránok 
Počnúc verziou Chrome 4.1 je v paneli pridaný vstavaný prekladač Google Translate. Preklad je v súčasnej dobe k dispozícii pre 54 jazykov.

Zástupcovia aplikácií a webov 
Chrome umožňuje vytvoriť si pre svoje obľúbené weby či aplikácie zástupcu priamo na ploche, v ponuke štart či v paneli rýchleho spustenia. Po následnom kliknutí na ikonu sa načíta samostatné okno Chrome, bez kariet, tlačidiel, adresného riadku alebo ponúk. Samotné základné menu možno vyvolať kliknutím na ikonku Chrome v záhlaví rámca stránky.

Do Not Track - Nesledovať 
Táto funkcia hovorí webom, aby nesledovali a nezbierali informácie o používateľoch, ktoré použijú napríklad na zobrazenie cielenej reklamy, či k poskytovaniu údajov tretím stranám. Chrome túto funkciu obsahuje od verzie 23. Bohužiaľ v roku 2015 požiadavku Do Not Track väčšina webov ignoroval. Google sa však k tomu staval zodpovedne, pretože je to základ jeho obchodu. Aj preto je ako prednastavené (default) v Chrome, že táto požiadavka sa webom neposiela a jej aktivovanie je skryté v rozšírených nastaveniach. Postup zapnutia je nasledovný: 
 Vpravo hore kliknite na Menu (tri bodky - Prispôsobiť a ovládať) a vyberte Nastavenia.
 Na samom spodu kliknite na možnosť zobraziť Rozšírené nastavenia.
 V časti Ochrana súkromia a zabezpečenie aktivujte Posielať pri prehliadaní webov požiadavku Do Not Track.
Ani po týchto 3 krokoch sa funkcia nezapne ale treba jej zapnutie ešte potvrdiť. Google kritizoval Microsoft, že v svojom novom prehliadači Edge bolo Do Not Track default zapnuté. Firmy sa dohodli v roku 2015 a Microsoft Do Not Track v Edge default vypol.

Správca úloh 
Jedná sa o monitor všetkých aktívnych procesov prehliadača. Zobrazuje údaje o stránkach, rozšíreniach, pluginoch a ich obsadení v pamäti, zaťažení CPU, GPU a rôzne iné údaje. Pomocou správcu je možné zamrznuté procesy, či tie, čo spotrebúvajú veľa pamäte aj ukončiť.

Možno ho nájsť v Menu, ďalšie nástroje alebo ho možno vyvolať stlačením klávesovej kombinácie Shift + Esc.

Správa farieb 
Chrome podporuje správu farieb podľa špecifikácií ICC v2 na všetkých platformách od verzie 22. Na OS X podporuje aj verziu ICC v4.

Synchronizácia 
Prehliadač umožňuje synchronizovať používateľom svoje záložky, nastavenia a históriu vo všetkých zariadeniach a systémoch, prostredníctvom účtu Google.

Centrum pomoci 
Prehliadač nemá k dispozícii klasického offline pomocníka, známeho z iných programov, ale tzv. on-line pomocníka. To okrem iného znamená, že sa dá spustiť len keď je používateľ pripojený k sieti. Túto nevýhodu vynahrádza bohatou databázou pomoci, rád a riešení problémov.

Centrum pomoci možno nájsť v Menu, položka Pomocník alebo na adrese support.google.com

Kanály a vydávanie aktualizácií  
Google využíva pre svoj prehliadač od roku 2009 tri kanály aktualizácií: dev, beta a stable. Ako názvy napovedajú, dev kanál je čisto experimentálny a veľa nových funkcií je testovaných a len hŕstka sa dostáva do stavu, že sú uznané ako funkčné a praktické. Následne sa tieto funkcie dostávajú do relácie beta, ktorá je podrobená širokému testovaniu a následne, ak sa tieto funkcie prejavia ako stabilné, sú posunuté do stable verzie prehliadača.

Rýchlosť celého procesu je premenlivá, ale dá sa povedať, že dev verzie sa objavujú približne raz až dvakrát týždenne, beta verzie každý týždeň, pričom raz za šesť týždňov je to veľká aktualizácia a stable verzie v priemere každé dva až tri týždne, pričom veľká aktualizácia je vydávaná každých 6 týždňov. Samozrejme, beta verzia je oproti verzii stable asi o mesiac posunutá.

Okrem týchto kanálov je tu ešte verzia Canary a jedná sa o tzv. nočné vydanie. Je aktuálnejšia než verzia dev a môže byť nainštalovaná súčasne s verziou stable, beta alebo dev, ale na druhej strane, nemôže byť predvoleným prehliadačom. Samozrejmosťou sú občasné chyby, zamrznutia a pády, čo však k vývojovej verzii akosi patrí. Aktualizáciu dostáva väčšinou každú noc.

Automatické aktualizácie 
Chrome obsahuje funkciu automatickej aktualizácie prehliadača, čo okrem iného znamená, že ak program zistí novú verziu, je ihneď stiahnutá a po reštarte prehliadača ihneď funkčná. Táto funkcia má zabezpečiť, že používatelia sú neustále chránení najnovšími aktualizáciami zabezpečenia. Všetko sa to deje na pozadí a používateľ nie je týmto procesom nijako rušený. Aktualizáciu je možné skontrolovať aj ručne, stačí v hlavnom Menu vybrať možnosť Informácie o prehliadači Google Chrome.

Internetový obchod Chrome 

Prehliadač Chrome od svojej 9. verzie obsahuje aj Internetový obchod Chrome, odkiaľ možno zadarmo, ale aj za poplatok sťahovať motívy vzhľadu, rozšírenia alebo aj hry.

Rýchlosť JavaScriptu 
Už od prvých verzií vyniká Chrome veľkou rýchlosťou interpretácie JavaScript kódu. Jedna z beta verzií sa dokonca umiestnila na webe CNET ako prvá pred Firefoxom a IE (v teste ešte nebola započítaná Opera).

Pri testovaní JavaScriptu vo verzii Chrome 27 s jadrom WebKit na webe TomsHardware skončil Chrome na druhom mieste (nepočíta sa Opera Next) za prvým Internetom Exporerom 10.

Nové jadro Blink dopadlo o niečo lepšie, na blogu Midas prebehol test najpoužívanejších prehliadačov a Chrome 31 skončil ako prvý, pred druhou Operou a tretím Firefoxom.

Chrome pre firemné použitie 
Prvá verzia bola uvoľnená v decembri 2010, ale až od verzie 24 je Chrome skutočne pripravený k plnohodnotnému využívaniu vo firemnej sfére. K dispozícii sú inštalačné balíčky MSI pre 32 aj pre 64-bitovú verziu systému Windows (pre ostatné systémy sa inštaluje klasická inštalácia Chrome). Z väčšej časti ako u prehliadača pre domácich používateľov sa tu využívajú cloudové služby a správa viacej ako 100 zásad zabezpečenia a rôznych nastavení skupín.

Chrome pre Android 
Dňa 8. februára 2012 bola vydaná prvá beta verzia 0.16.4130.199 pre mobilný systém Android 4, ktorá bola založená na desktop verzii Chrome 16.0.915.75. Zatiaľ obsahovala podporu Google účtov, synchronizáciu, anonymný režim či vypĺňanie hesiel do služieb ako je YouTube, Mail a Analytics. Medzi nedostatky patrila jazyková podpora len pre Spojené štáty, Kanadu, Spojené kráľovstvo, Francúzsko, Nemecko, Španielsko, Austráliu, Japonsko, Kóreu, Mexiko, Argentínu, Brazíliu, chýbajúca lišta záložiek, chýbajúca podpora rozšírení alebo chýbajúca možnosť prehrávania Flashu.

  Chrome 18  – prvá stabilná verzia bola vydaná 27. júna 2012 a bola určená pre Android 4.0 alebo novší. Následne v septembri prišla aj podpora pre mobilnú platformu Intel x86 a v novembri podpora pre Nexus 4 a Nexus 10.
  Chrome 25  – vylepšenie výkonu JavaScriptu, HTML 5 a audia, nový V8 JavaScript engine, oprava zoomu, rolovanie stránok a zlepšenie jasu písma.
  Chrome 26  – aktualizované automatické vyplňovanie, synchronizácia hesiel, oprava načítavania prázdnych stránok.
  Chrome 27  – jednoduchšie vyhľadávanie zo všeobecného poľa, vylepšený režim full screen, podpora certifikátu na strane klienta, pridaná karta histórie pre tablety.
  Chrome 28  – podpora automatického prekladu, full screen pre tablety, nové používateľské rozhranie pre jazyky.
  Chrome 29  – pridaná podpora týchto rozhraní: WebRTC API, WebAudio API, vizuálna indikácia pri listovaní v hornej alebo dolnej časti stránky a nový dialóg pre výber farby používateľského rozhrania pre webové formuláre. Oprava chybných znakov na japonských stránkach, zlého výberu písma v niektorých Android zariadeniach a oprava padania WebAudia na WWW.
  Chrome 30  – aktualizácia nových gest, rýchlejšie vyhľadávanie z prechodu vyhľadávania Chrome app, zlepšenie synchronizácie hesiel, vyhľadávanie obrázkov na dlhé stlačenie, oprava pádu pri zmene letného času.
  Chrome 31  – pridaná podpora tlače priamo z prehliadača (v Android Kitkat), vylepšené automatické vyplňovanie.
  Chrome 32  – jednoduchšie pridanie zástupcu webovej stránky na domovskú obrazovku, zníženie objemu dát v prehliadači až o 50 %.
  Chrome 33  – vylepšený pomocník, spätná väzba UI, podpora pre tag <datalist>, oprava chýb pamäte v javascript V8 a GPU bufferi.
  Chrome 34  – oprava pádov, optimalizácia výdrže batérie, upravený a optimalizovaný posuvník pre Metro štýl a Desktop.
  Chrome 35  – pridaná podpora full screen videí s titulkami a ovládacími prvkami HTML 5, vrátená funkcie Tab Close.
  Chrome 36  – vylepšené vykresľovanie textu na stránkach, ktoré nie sú optimalizované pre mobilné zariadenia.
  Chrome 37  – vylepšenie vzhľadu prehliadača a prihlasovanie do Chrome.
  Chrome 38  – API pre podporu stavu batérie a orientácie obrazovky, úprava vzhľadu prehliadača.

Chrome pre iPhone a iPad (iOS) 
Dňa 28. júna 2012 bola vydaná prvá stabilná verzia Google Chrome 19.0.1084.60 pre IOS 4.3 a novší, založená na desktop verzii 19.0.1084.52.

  Chrome 21  – podpora pre iPhone 5, oprava Gmailu pre iOS 6.
  Chrome 23  – oprava problému s prehrávaním zvuku v prehliadači.
  Chrome 25  – vylepšený prístup stránok v histórii pomocou tlačidla späť, nové funkcie pre vyhľadávanie priamo vo všeobecnom poli, prehľadnejšie zobrazovanie výsledkov a pridané zdieľanie webových stránok prostredníctvom správ.
  Chrome 26  – aktualizácia režimu full screen pre iPhone a iPod Touch, podpora pre Google Cloud Print a Air Print.
  Chrome 27  – vylepšené hlasové vyhľadávanie, rýchlejšie načítavanie stránok.
  Chrome 28  – zlepšená kompatibilita s Google Apps, hlasové vyhľadávanie, full screen, podpora prehrávania videa na iOS 5.1.
  Chrome 29  – obsahuje niekoľko nových funkcií, napr. zobrazenie úspory dát v nastavení, možnosť nastavenia riadenia šírky pásma, vylepšené hlasové vyhľadávanie a tiež textové vyhľadávanie s funkciou späť.
  Chrome 30  – nový vzhľad a funkcie pre iPhone, vylepšený režim full screen pre iPad (iba iOS 7), zmena minimálnych požiadaviek pre systém iOS 6 a vyšší, nové nastavenia UI + oprava mnohých chýb, 
  Chrome 31  – vylepšené automatické vyplňovanie, pridané dlhé stlačenie na obrázok pre vyhľadávanie súvisiacich obrázkov.
  Chrome 32  – pridaná funkcia automatického prekladu, ktorá je známa z desktopovej verzie Chrome, možnosť nastavenia zníženia úspory dát až o 50 %, rýchlejšie a jednoduchšie vyhľadávanie.
  Chrome 34  – nový dialóg pri prvom spustení aplikácie, vylepšené automatické doplňovanie vo všeobecnom poli.
  Chrome 35  – podpora pre arabčinu a hebrejčinu vo všeobecnom poli, podpora vyhľadávania v omniboxe.
  Chrome 38  – funkcia na stiahnutie a otvorenie súborov v Google Drive, vylepšenie podpory pre iPhone 6 a iPhone 6+.
  Chrome 40  – nový vzhľad, optimalizácia pri prehliadaní na iOS 8, podpora pre väčšie telefóny ako iPhone 6 Plus....

Chromium 
Chromium je open-source projekt stojaci za Google Chrome a je vydávaný pod BSD licenciou. Funkčne sa s Chrome takmer zhoduje, ale používa odlišný dizajn a logo. Líši sa tiež v absencii vstavaného Flash Playeru, automatických aktualizáciách a RLZ knižnice.

Neoficiálne verzie Chromiumu 
 15. septembra 2008 vydala spoločnosť CodeWeavers neoficiálny balík derivátov pre Wine a 21. vývojové zostavenie Chromiumu pre systémy Linux a Mac OS X, ktoré nazvali CrossOver Chromium.
 SRWare Iron je vydanie Chromiumu, ktoré odstraňuje zhromažďovanie a posielanie niektorých informácií Googlu na spracovanie. Ponúka tiež navyše filtrovanie reklám.
 ChromePlus je nadstavba Chromiumu, ktorá navyše obsahuje IE tab, ovládanie prehliadača pomocou gest myši, Super drag, podporu download manažérov a iné.

Chrome OS 
Prvá oficiálna verzia bola predstavená 7. decembra 2012 v San Franciscu. Systém je založený na prehliadači Chrome a značne redukovanom Linuxe. Z väčšiny využíva Google on-line aplikácie a cloudové služby.

Je šírený pod licenciou GPL verzia 2 a beží na platforme x86 a tiež na ARM. Pre svoju jednoduchosť a minimálne hardvérové nároky je určený pre netbooky a mobilné zariadenia s prístupom na internet.

Pre tieto malé notebooky sa na trhu ujalo označenie Chromebook a sú vyrábané celým radom výrobcov od ASUSu, Aceru, Samsungu, Dellu, HP až po napr. Lenovo.

Systémové požiadavky 
Požiadavky pre používanie Chrome sú:
 Windows: 7 a novší; Intel Pentium 4 alebo novší (podpora Windows XP a Windows Vista bola ukončená v apríli 2016)
 Mac OS X: 10.10 alebo novší
 Linux: Ubuntu 14.04 alebo novší, Debian 8 a novší, OpenSUSE 13.3 a novší, Fedora Linux 24; Intel Pentium 4 a novší
 Podpora pre 32-bitový Mac skončila v októbri 2014, od verzie Chrome 39 podporuje 64-bitovú verziu OS X.
 Od verzie Chrome 35 už nie je možné spustiť prehliadač na počítačoch s procesormi Athlon, Duron, Sempron a ostatných bez SSE2 inštrukcií.

Referencie

Pozri aj 
 Google
 Internet Explorer
 Mozilla Firefox
 Safari
 Opera

Iné projekty

Externé odkazy 
 Oficiálna stránka Google Chrome
 Oficiálna stránka projektu Chromium
 Chromium Win/Mac/Linux/Android najnovšia verzia bez EULA
 Canary, Dev, Beta a Stable verzia Google Chrome
 Portable verzia Google Chrome
 Portable Chromium
 Google Chrome komiks od Scotta McClouda
 Google Chrome Releases blog
 Chrome Fórum (anglicky)
 Internetový obchod Chrome
 Chrome experimenty

Zdroj 

Chrome
Webové prehliadače